רולס-רויס גוסט

**רולס-רויס גוסט** (באנגלית: **Rolls-Royce Ghost**) היא מכונית יוקרה בגודל מלא המיוצרת על ידי חברת רולס-רויס הבריטית. השם "Ghost" ניתן לה על שם הסילבר גוסט, מכונית סלון שיוצרה על ידי רולס רויס עד שנת 1926. הגוסט הוכרזה באפריל 2009 בתערוכת הרכב של שנגחאי, ודגם הייצור נחשף רשמית בתערוכת הרכב הבינלאומית בפרנקפורט בשנת 2009. דגם בעל בסיס גלגלים מוארך של הגוסט הוצג בשנת 2011. הגוסט תוכננה כמכונית קטנה יותר מהרולס-רויס פנטום, במטרה לפנות לפלח מחירים נמוך יותר בהיצע דגמי רולס-רויס.

על פי הצהרה של BMW AG (חברת האם של רולס-רויס), ייצור הדור הנוכחי של דגם זה צפוי להימשך עד שנת 2030, ולאחר מכן מתכוונת החברה לייצר דגמים חשמליים בלבד.

## רכב הקונספט 200EX
שמאל|ממוזער|רכב הקונספט 200EX.
הרולס-רויס 200EX, שנחשפה רשמית בתערוכת הרכב של ז'נבה במרץ 2009, סימנה את כיוון העיצוב של דגם הייצור גוסט. עיצוב הגוסט כמעט ולא השתנה מדגם הקונספט.

## דור ראשון
השם "רולס-רויס גוסט" הוכרז באפריל 2009, הרכב נחשף רשמית בתערוכת פרנקפורט באותה שנה, והחל להימכר בספטמבר 2009. המסירות בבריטניה ובאירופה החלו בסוף 2009, בעוד שבשווקים אחרים המסירות החלו ברבעון השני של 2010. דגם גוסט בעל בסיס גלגלים מוארך נחשף בשנת 2011.

### גוסט סדרה I (2009–2014)
הגוסט עוצב על ידי אנדראס ת'ורנר וצ'ארלס קולדהאם ותוכנן על ידי הלמוט רידל. הגוסט פותח כדי להתחרות ברכבים זולים משמעותית מהפנטום, כגון בנטלי פליינג ספור וגרסאות V12 של מרצדס S-קלאס.

הגוסט מבוסס על פלטפורמה משותפת עם BMW סדרה 7 מדור F01. החברה הצהירה שהגוסט חולק עם הסדרה 7 רק כ־20% מהחלקים. לגוסט בסיס גלגלים באורך 3,290 מ"מ והוא משתמש במתלי אוויר כמו הפנטום. משקלו של הגוסט הוא 2,470 ק"ג. הפלטפורמה של הגוסט משמשת גם את דגמי הגראן טוריסמו של החברה: רולס-רויס ריית' ודגם הקבריולה, רולס-רויס דאוון.

כמו דגמים אחרים של רולס-רויס, הגוסט משתמש בממשק המשתמש iDrive של חברת האם BMW, ונושא את סמל מכסה המנוע המסורתי, *Spirit of Ecstasy*. הגוסט נבנה בקו ייצור ייעודי במפעל גודווד.

### גוסט סדרה II (2014–2020)
שמאל|ממוזער|פנים הרכב
רולס-רויס הציגה את הגוסט סדרה II המעודכן בתערוכת הרכב הבינלאומית של ז'נבה בשנת 2014.

סדרה II כללה גם תעלת אוויר צרה ומעוגלת על מכסה המנוע, שנמשכת מ"כנפי" פסל ה-Spirit of Ecstasy. הוספו תוספות כרום לפתחי האוויר הקדמיים, שהוגדלו כדי להזרים יותר אוויר לקירור הבלמים הקדמיים. הפגושים עודכנו מעט, וקו הצד (המכונה על ידי רולס-רויס "קו הריחוף") הוטה בזווית קדמית יותר. כמו בדגם הגוסט מ־2009, גם את גוסט סדרה II מ־2014 עיצב אנדראס טורנר.

בתוך הרכב, רולס-רויס התקינה מושבים קדמיים בעיצוב חדש, והטתה את המושבים האחוריים בזווית המאפשרת תקשורת נוחה יותר עם שאר הנוסעים. חזית השעון וחוגות לוח המחוונים קיבלו טבעות מתכת מבריקות, בהשראת עיצוב של שעוני יוקרה. התווספה אפשרות לצפות את קורות A ו-C בעור, ושני סוגי עץ חדשים נוספו כאפשרויות גימור.

## דור שני
הדור השני של הגוסט הוצג לראשונה בינואר 2019. הדגם נחשף במלואו ב־1 בספטמבר 2020. בניגוד לדור הראשון, דור זה חולק את הפלטפורמה עם הדור השמיני של הפנטום ועם הקולינן.

גרסת הגוסט החדשה כוללת הנעה לכל הגלגלים, היגוי לכל הגלגלים, מתלים המכונים "Planar" וגריל מואר חדש. המתלים "Planar" משלבים בולמי זעזועים נוספים ומסה שנועדו להתמודד עם רעידות בתדר גבוה. הגריל המואר, הראשון מסוגו שהופיע ברולס-רויס, כולל חישורים המוארים על ידי אורות הממוקמים בחלק המשולש העליון של הגריל המעוצב באופן מסורתי.

בניגוד לדור הקודם, הגוסט החדשה מגיעה עם גג ה-"Starlight" של רולס-רויס (אפשרות שלא הייתה קיימת בדור הקודם).

הגוסט החדשה מתומחרת החל מ-311,900 דולר.

### גוסט סדרה II (דור שני – מתיחת פנים 2024)
באוקטובר 2024 חשפה רולס-רויס את מתיחת הפנים לדור השני של הגוסט, המכונה "Ghost Series II". עדכון זה התמקד ברענון העיצוב החיצוני ושדרוג המערכות הטכנולוגיות בתא הנוסעים.

השינויים העיקריים בעיצוב כוללים יחידות תאורה קדמיות דקות יותר, גריל "פנתיאון" מואר, ופנסים אחוריים חדשים השואבים השראה מהעיצוב של הספקטר החשמלית. בתוך הרכב, הוטמעה מערכת ההפעלה "SPIRIT", המאפשרת התאמה אישית של לוח המחוונים והממשקים. כמו כן, נוספו אפשרויות גימור חדשות העשויות מחומרים טבעיים המבוססים על סיבי במבוק.

## גרסאות מיוחדות
### רולס-רויס גוסט אקסטנדד (בסיס גלגלים מוארך)
**רולס-רויס גוסט אקסטנדד** (Ghost Extended) היא גרסה מוארכת של דגם הגוסט, המציעה תא נוסעים מרווח יותר, בעיקר באזור המושב האחורי. הגרסה המוארכת הראשונה הוצגה בשנת 2011, כחלק מהדור הראשון של המכונית.

בדור השני (החל מ-2020), אורך המכונית בגרסה זו קצר בפחות מ־1% מאורכו של דגם הפנטום. העיצוב החיצוני של גרסת האקסטנדד זהה כמעט לחלוטין לגרסה הסטנדרטית, למעט שינויים ספציפיים שהוצגו בדור זה, כמו הגריל המואר. תא הנוסעים כולל את תקרת ה-"Starlight" הייחודית של רולס-רויס, המוארת באמצעות נורות LED וסיבים אופטיים ליצירת אפקט של שמי לילה זרועי כוכבים. בגרסת האקסטנדד של הדור השני שודרגה התקרה ונוסף לה גם אפקט בלעדי של "כוכבים נופלים".

נכון למרץ 2026 המחיר ההתחלתי של גרסת האקסטנדד עומד על כ־420,000 דולר אמריקאי, מחיר גבוה בכ־45,000 דולר מהגוסט הסטנדרטית.


קובץ:Rolls-Royce Ghost - Flickr - Alexandre Prévot (3) (cropped).jpg|מבט מלפנים
קובץ:Rolls-Royce Ghost (16534986827) (cropped).jpg|מבט מאחור


### גוסט בלאק באדג' (Black Badge)
סדרת בלאק באדג' היא גרסת ביצועים בעיצוב מושחר של רולס-רויס גוסט. מבחינה חזותית, גרסה זו מתאפיינת בהשחרה של אלמנטים חיצוניים שונים, כדוגמת סמל האקסטזי ומערכת הפליטה (שבדגם הרגיל מגיעים בגימור כסוף), וכן בחישוקים ייחודיים שעוצבו במיוחד עבורה.

#### בלאק באדג' – דור ראשון (סדרה II)
גרסת הבלאק באדג' הראשונה לגוסט הוצגה עבור סדרה II של הדור הראשון בשנת 2016. היא צוידה במנוע V12 בנפח 6.6 ליטר, ששודרג להספק מרבי של 612 כ"ס ב־5,250 סל"ד ומומנט מרבי של 85.7 קג"מ (840 ניוטון מטר). המכונית האיצה מ־0 ל-100 קמ"ש תוך 4.8 שניות והגיעה למהירות מרבית של 250 קמ"ש. יחס ההספק-משקל שלה עמד על 0.24 כוח סוס לק"ג.

#### בלאק באדג' – דור שני
בדור השני של הגוסט (החל מאוקטובר 2021), גרסת הבלאק באדג' חולקת עם הדגם הסטנדרטי את שלדת ההנעה לכל הגלגלים ואת מנוע ה-V12 בנפח 6.75 ליטר. המנוע בגרסה זו כויל מחדש כדי להפיק 592 כ"ס (לעומת 563 כ"ס בדגם הרגיל) ומומנט של 91.8 קג"מ (900 ניוטון מטר). המכונית מאיצה מ-0 ל-100 קמ"ש תוך 4.3 שניות (0–60 מייל לשעה ב-4.2 שניות), ומגיעה למהירות מרבית של 250 קמ"ש.

מחירו הנוכחי של דגם הבלאק באדג' בדור השני עומד על 442,700 דולר (מחיר בסיס).
## מפרט טכני

## ראו גם
* רולס-רויס דאוון
* רולס-רויס ריית'

## קישורים חיצוניים

## הערות שוליים

קטגוריה:לימוזינה
קטגוריה:דגמי מכוניות שהושקו ב-2010
קטגוריה:מכוניות סדאן
קטגוריה:מכוניות סלון